钦定古今图书集成/理学汇编/文学典/第184卷 > 《注愍征赋后述》司空图
## 钦定古今图书集成/理学汇编/文学典/第184卷 > 《注愍征赋后述》司空图

武、宣之间籍显地者，虽无如梁、韩数公以雅实自任，
而能振拔后进。然士大夫宴游之倦，犹或时道文学，
以佽助执事者。而卢君尚以谗摈致愤于累千百言，
亦犹虎之饵毒，蛟之饮镞。其作也，虽震丘林，鼓溟涨，
不能快其咆怒之气。且科爵之设，是多得于彼而少
丧于此，侈其虚而歉其实。彼或充然自喜，而又以拱
“默相持，曾不知日月没于晷刻之间，蝇翔而萤腐耳。
然则著明幸于弃黜，而能以《愍征》争勍于千载之下，
吾知后之作者，有呕血不能逮之”者矣。其所得何如
于彼哉！且上至圣哲，下至豪特之士，得于文学者多
矣。岂以一灵运之狂，而可沮辱天下之奇伟哉？况面
墙而悸谬者，何翅于此邪！愚前述虽以恣道其遒壮
凄艳矣，而终不能研其方外之致，以是掷笔狂叫，寄
之他生。又尝著《濯缨引》，以雪词人之愤，其旨亦属于
卢君。且凡禀精爽之气，是或有智谋超出群辈，一旦
愤抑，肆其笔舌，亦犹武人逞怨于锋刃也。俾其无所
控告，驱于仇敌，必贻国家之患矣。然则据权而蔽善
者，得不常以此危虑哉。